Nedenstående anmeldelse er lang (og egentlig skrevet som klagebrev til Yousee) - men kun denne lange beskrivelse kan forklare, hvor sindssyg ringe deres kundeservice er.
________

Vi skiftede i år internetudbyder til jer (ingen klager her, det fungerer som det skal). I kontaktede os efterfølgende for at sælge os to mobilabonnementer til en fordelagtig pris, hvilket vi accepterede. 

14.10.2015: Her overgår vores abonnement til Yousee. Simkortet virker og vi får en sms om at vi vil modtage endnu en sms med oplysninger om opsætning - denne kommer ikke.

15.10.2015: Vi har konstateret, at vi ikke har noget netværk på mobilen. Da vi ringer til support, så får vi at vide at HTC One mobiler skal opstilles lidt specielt og vi får derfor en opsætningsguide tilsendt på mail, dette virker.

16.10.2015: Vi har konstateret at vores MMS ikke dur. Jeg ringer igen og får tilsendt en ny opsætningsguide for HTC One. Dette virker ikke.

I vidste at vi havde en HTC One, det blev diskuteret da I i sin tid henvendte jer til os. Det virker lidt uprofessionelt at disse opsætningsguides ikke blev sendt til os med det samme. Det virker meget uprofessionelt at vi skal bede om hver opsætningsguide separat.

17.10.2015: Jeg kontakter support igen. Ham jeg taler med er meget imødekommende, men han opgiver lidt på problemet, da guiden jo 'skulle' virke. Han foreslår at vi går ned i vores nærmeste TDC butik, der vil de nok kunne hjælpe os.

18.10.2015: Vi besøger jeres TDC butik i Amager Centret. Ekspedienten går ind under indstillinger, dernæst under tilgængelighed, for dernæst at sætte billedetekst til, hvorefter han stolt mente at problemet var løst. Dette omhandler at sætte tekst på billeder, og ikke om MMS, så da vi testede det og problemet selvfølgelig ikke var løst, så kunne han ikke andet end at foreslå at vi satte vores telefoner tilbage til fabriksindstillinger. Jeg svarer ham, at det intet vil løse, da det er i opsætningen fra jer problemet ligger. Vi havde ikke de problemer før vi skiftede til YouSee. Han blev dog ved med at fastholde at det var den eneste løsning, som han kunne komme på (virkelig ikke en særlig kompetent medarbejder).

19.10.2015: Jeg kontakter support igen. Ham jeg får fat i synes det hele er lidt mærkeligt og mener jeg skal tale med Wholesale. De er dog lige gået hjem, så jeg skal ringe til support dagen efter inden kl. 16.00, så kan de viderestille mig.

20.10.2015: Jeg kontakter support igen. Medarbejderen oplyser mig om, at man altså ikke kan blive viderestillet til Wholesale, men han vil prøve at viderestille mig til en der kan hjælpe. Jeg bliver viderestillet til jeres kundeserviceafdeling. Her får jeg fat i en en ny medarbejder (E), som undrer sig over at et problem der omhandler MMS opsætning bliver viderestillet til kundeservice, da der på hans oversigt står, at det er et problem support-afdelingen skal tage sig af. Han gør alt hvad han kan. Han siger, at han vil undersøge sagen og personligt hive fat i de afdelinger, som kan give ham et svar. Han vil ringe tilbage, når han talt med dem, hvilket han overholder. De er blevet enige om, at det eneste der er at gøre, er at sende os nogle nye simkort, da fejlen måske ligger der. Det accepterer jeg selvfølgelig som en mulig løsning.

26.10.2015: Der er stadigvæk ikke kommet nye simkort. Jeg ringer ind til support igen, her får jeg at vide at de da er sendt, men at der er problemer med Post Danmark. Tre minutter efter jeg har lagt på modtager jeg en mail om at mit nye simkort er sendt  og at der vil gå 1-4 dage før det kommer (jeg modtager intet på at der også er sendt til min kæreste, men nu havde jeg jo også kun lige oplyst mit nr.). Jeg kan godt gennemskue at simkortet ikke har været sendt. 

Jeg er ved at få nok og ringer til kundeservice for at få fat i den medarbejder (E) som i første omgang ville sende os nye simkort. Ham jeg får fat på oplyser mig, da jeg spørger ind til det, at simkortet ikke er sendt, men står til afsendelse. Jeg er meget lidt imponeret over at jeres medarbejder lyver overfor mig. Ham jeg har fat i nu tager kontakt til E, mens jeg er i røret, og E lover at han vil ringe tilbage i løbet af dagen.

27.10.2015: Da E aldrig vendte tilbage, så måtte jeg jo ringe til support igen for at få min kærestes nye simkort tilsendt. Det var medarbejderen meget behjælpelig med.

29.10.2015: De nye simkort er kommet med posten. Vi følger vejledningen samt de to opsætningsguides som vi tidligere har modtaget på mail. Det virker stadigvæk ikke!

30.10.2015: Jeg ringer til support igen. Den jeg nu får fat i prøver at drøfte sagen med nogle kollegaer. Da guiden jo 'skulle' virke, så mener de, at vi skal gå ned i en TDC butik. Jeg fortæller hende om den farce vi har været igennem med TDC-butikken i Amager Centret. Hun forstår det udmærket. Jeg opstiller to løsningsforslag: enten så sælger I os en ny telefon til en lav pris ellers må vi jo flytte tilbage til vores gamle mobilselskab. Hun viderestiller mig til kundeservice, da hun ikke kan hjælpe med dette.

Medarbejderen i  kundeservice mener det er et problem for support, og vil sende mig tilbage. Da jeg siger at support har opgivet, og at jeg kun ser førnævnte løsningsmuligheder, så får jeg at vide, at jeg kan købe en ny telefon inde på TDCs hjemmeside. 
Nu er det jer som har kontaktet os, for at få os som kunder. Jeg giver ikke 5.000+ for en ny telefon, fordi I ikke kan få MMS til at fungere på en HTC One, som I vidste er den telefon som vi begge har.
Da jeg forklarer dette, så svarer han ved at sige noget i stil med "så må I jo sige abonnementet op, det ville han gøre hvis han var os". Jeg beder med det samme om en mailadresse, hvor jeg kan sende en klage. Det kan han ikke hjælpe med, men kan da videresende mig til en der kan hjælpe mig. Jeg bliver viderestillet til support igen!? Support oplyser mig om at det kan jeg finde inde på jeres hjemmeside.
Da alle jeres samtaler bliver optaget, så kan I jo uden problemer tjekke op på jeres medarbejderes mindre fantastiske indsats.
Synes I seriøst at dette er fyldestgørende kundeservice?

Med venlig hilsen
Pedersen
______
 
Dette er forløbet efterfølgende:
Ovenstående klage er sendt til YouSee 30.10.2015 via deres hjemmeside, under Hjælp og Support, under kontakt, under tekniske problemer.

31.10.2015: Jeg modtager en mail om, at min klage er sendt forkert. Når jeg gerne vil klage over fakturering, så skal klagen sendes til en anden mailadresse i stedet for. Jeg vil ikke klage over fakturering. Jeg vil klage over nogle tekniske problemer, som I ikke har formået at udbedre, samt over den kundeservice jeg har modtaget. Alligevel sender jeg klagen videre til den fremsendte mail, og beder dem videregive klagen til rette vedkommende, hvis dette ikke er afdelingen.

09.11.2015: Jeg ringer til kundeservice, for at følge op på min klage. Jeg får en pige i telefonen, som siger klagen er 'vedhæftet' min konto (mærkeligt at jeg så intet har hørt fra jer). Hun viderestiller mig til en kollega, som skulle kunne hjælpe mig med tekniske problemer. Jeg får fat i en medarbejder som virkelig forsøger at løse dette problem og yder god kundeservice. Han taler med Wholesale, der ændrer nogle opsætninger og jeg genstarter telefonen ... så taler han med Wholesale igen, der ændrer nogle opsætninger og jeg genstarter telefonen ... og igen ... intet hjælper. Jeg bliver bedt om endnu engang at gå ned i jeres butik, hvor de kan teste simkortet og derefter gennemgå at opsætningen er korrekt. Hele denne seance tog 1 time og 39 min.
Samme dag efter arbejde går jeg ned i jeres butik. Simkortet testes, det virker. Opsætningen gennemgås, den er korrekt. Det virker bare stadigvæk ikke.

10.11.2015: Jeg ringer til 'opsigelses-afdelingen' hos YouSee (det er åbenbart dem der skal tage den endelige beslutning om hvorvidt de kan sælge os en ny telefon billigt eller om vi kan opsige abonnementet). Jeg får fat i en pige, som endnu engang vil stille mig over til support. Jeg takker nej. Hun har ikke bemyndigelse til at tage beslutninger og rabatter mv. Det accepterer jeg og beder om at blive ringet op af en der har denne bemyndigelse. Hun lover at jeg vil blive kontaktet inden kl. 17.00. Jeg har sagt, at det skal være i dag, for min tålmodighed er brugt op. Jeg bliver ikke ringet op.

Jeg ringer tilbage og får fat i en ny person (som selvfølgelig spørger ind til alle de samme ting som alle de andre medarbejdere allerede har spurgt om igen og igen). Han kan heller ikke tage beslutningen, men en af lederne kan kontakte mig indenfor 48 timer. Nej - det slutter her. En måned uden muligheden for at sende og modtage mms - en måned hvor jeg er blevet smidt fra afdeling til afdeling. Jeg har fået nok.

Det var jer der kontaktede os ...